b'\n_START_ARTICLE_\nDarbo taryba\n_START_PARAGRAPH_\nDarbo taryba \xe2\x80\x93 darbuotoj\xc5\xb3 interesams atstovaujanti institucija \xc4\xafmon\xc4\x97je; institucionalizuota darbuotoj\xc5\xb3 atstovyb\xc4\x97 \xc4\xafmon\xc4\x97se, \xc4\xafstaigose bei organizacijose.\n_START_SECTION_\nLietuva\n_START_PARAGRAPH_\nDarbo taryba - darbuotoj\xc5\xb3 atstovaujamasis organas, ginantis darbuotoj\xc5\xb3 profesines, darbo, ekonomines ir socialines teises bei atstovaujantis j\xc5\xb3 interesams (LR darbo taryb\xc5\xb3 \xc4\xafstatymas, 2 str. 2 d.). Status\xc4\x85 ir sudarymo tvark\xc4\x85 Lietuvoje nustato 2004 m. LR darbo taryb\xc5\xb3 \xc4\xafstatymas._NEWLINE_Darbo taryba turi visas kolektyvinio atstovavimo subjekt\xc5\xb3 teises, jeigu \xc4\xafmon\xc4\x97je, \xc4\xafstaigoje ar organizacijoje n\xc4\x97ra veikian\xc4\x8dios profesin\xc4\x97s s\xc4\x85jungos ir jeigu darbuotoj\xc5\xb3 kolektyvo susirinkimas darbuotoj\xc5\xb3 atstovavimo ir gynimo funkcijos neperdav\xc4\x97 atitinkamos ekonomin\xc4\x97s veiklos \xc5\xa1akos profesinei s\xc4\x85jungai (LR darbo kodeksas, 19 str. 1 d.). Darbo taryba negali atlikti funkcij\xc5\xb3, kurios pagal \xc4\xafstatymus yra pripa\xc5\xbeintos kaip profesini\xc5\xb3 s\xc4\x85jung\xc5\xb3 prerogatyva (LR DK 21 str. 3 d.).\n_START_SECTION_\nSudarymas\n_START_PARAGRAPH_\nDarbo taryba sudaroma tais atvejais, jeigu \xc4\xafmon\xc4\x97je n\xc4\x97ra veikian\xc4\x8dios profesin\xc4\x97s s\xc4\x85jungos ir jeigu darbuotoj\xc5\xb3 kolektyvo susirinkimas darbuotoj\xc5\xb3 atstovavimo ir gynimo funkcijos neperdav\xc4\x97 atitinkamos ekonomin\xc4\x97s veiklos \xc5\xa1akos profesinei s\xc4\x85jungai (LR DT\xc4\xae 3 str. 1 d.)._NEWLINE_\xc4\xaemon\xc4\x97je, neatsi\xc5\xbevelgiant \xc4\xaf tai, ar ji turi filial\xc5\xb3, atstovybi\xc5\xb3 bei kit\xc5\xb3 strukt\xc5\xabrini\xc5\xb3 padalini\xc5\xb3, gali b\xc5\xabti sudaroma tik viena darbo taryba._NEWLINE_Darbo taryba sudaroma \xc4\xafmon\xc4\x97je, kurioje LR DT\xc4\xae 5 straipsnyje nustatyta tvarka apskai\xc4\x8diuotas darbuotoj\xc5\xb3 skai\xc4\x8dius yra ne ma\xc5\xbeesnis kaip 20._NEWLINE_\xc4\xaemon\xc4\x97je, kurioje dirba ma\xc5\xbeiau kaip 20 darbuotoj\xc5\xb3, darbo tarybos funkcijas \xc4\xafgyvendina darbuotoj\xc5\xb3 atstovas, renkamas darbuotoj\xc5\xb3 kolektyvo susirinkime. Darbuotoj\xc5\xb3 kolektyvo susirinkimas yra teis\xc4\x97tas, kai jame dalyvauja ne ma\xc5\xbeiau kaip pus\xc4\x97 \xc4\xafmon\xc4\x97s darbuotoj\xc5\xb3. Darbuotoj\xc5\xb3 atstovui taikomos visos \xc5\xa1io ir kit\xc5\xb3 \xc4\xafstatym\xc5\xb3, normini\xc5\xb3 teis\xc4\x97s akt\xc5\xb3 ir kolektyvini\xc5\xb3 sutar\xc4\x8di\xc5\xb3 nuostatos, nustatan\xc4\x8dios darbo tarybos ir jos nari\xc5\xb3 teises, pareigas ir garantijas.\n_START_SECTION_\nVokietija\n_START_PARAGRAPH_\nVokietijoje Darbo taryba (vok. Betriebsrat) renkama \xc4\xafmon\xc4\x97se, kuriose dirba bent 5 nuolatiniai darbuotojai. Tai nustato 1972 m. \xc4\xaemon\xc4\x97s santvarkos \xc4\xafstatymas (Betriebsverfassungsgesetz 1972). Jo pirmtakai - Veimaro Respublikos 1920 m. Betriebsr\xc3\xa4tegesetz, 1952 m. Betriebsverfassungsgesetz (BetrVG).'